**МОНГОЛ УЛСЫН ИХ ХУРЛЫН 2022 ОНЫ НАМРЫН ЭЭЛЖИТ ЧУУЛГАНЫ**

**ТӨСВИЙН БАЙНГЫН ХОРООНЫ 2023 ОНЫ 01 ДҮГЭЭР САРЫН 19-НИЙ ӨДӨР /ПҮРЭВ ГАРАГ/-ИЙН ХУРАЛДААНЫ ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| **1.** | **Хуралдааны товч тэмдэглэл:** | 1-3 |
| **2.** | Хуралдааны дэлгэрэнгүй тэмдэглэл | 4-13 |
| 1. **“Тогтоолд нэмэлт, өөрчлөлт оруулах тухай” Улсын Их Хурлын тогтоолын төсөл** /Засгийн газар 2023.01.11-ний өдөр өргөн мэдүүлсэн, анхны хэлэлцүүлэг/ | 4-8 |
| 2. **Монгол Улс, Азийн Хөгжлийн банкны хооронд “Аймаг, сумдын бүсчилсэн ногоон хөгжлийн хөрөнгө оруулалтын хөтөлбөр”-ийн санхүүжилтийн ерөнхий хэлэлцээрийн төсөл** /Засгийн газар 2022 оны 12 сарын 07-ны өдөр ирүүлсэн зөвшилцөх/ | 9-13 |

***Монгол Улсын Их Хурлын 2022 оны намрын ээлжит чуулганы***

***Төсвийн байнгын хорооны 2023 оны 01 дүгээр сарын 19-ны өдөр***

***/Пүрэв гараг/-ийн хуралдааны товч тэмдэглэл***

Улсын Их Хурлын гишүүн Ж.Батжаргал ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 10 гишүүн хүрэлцэн ирж, 52.6 хувийн ирцтэйгээр хуралдаан 14 цаг 55 минутад Төрийн ордны “Их засаг” танхимд эхлэв.*

*Чөлөөтэй: Ж.Батсуурь, Г.Тэмүүлэн, С.Одонтуяа, Б.Пүрэвдорж;*

*Томилолттой: Х.Булгантуяа, Д.Тогтохсүрэн;*

*Эмнэлгийн чөлөөтэй: Д.Өнөрболор.*

Хэлэлцэх асуудалтай холбогдуулан Улсын Их хурлын гишүүн С.Ганбаатар үг хэлэв.

***Нэг.“Тогтоолд нэмэлт, өөрчлөлт оруулах тухай” Улсын Их Хурлын тогтоолын төсөл /****Засгийн газар 2023.01.11-ний өдөр өргөн мэдүүлсэн,* ***анхны хэлэлцүүлэг/***

Хэлэлцэж буй асуудалтай холбогдуулан Улсын Их Хурлын гишүүн, Уул уурхай, хүнд үйлдвэрийн сайд Ж.Ганбаатар, Уул уурхай, хүнд үйлдвэрийн яамны Газрын тосны бодлогын газрын дарга Б.Анхбаяр, мөн яамны Газрын тосны бодлогын хэрэгжилтийг зохицуулах хэлтсийн дарга Ч.Хишигдалай, Сангийн яамны Төрийн нарийн бичгийн дарга Ж.Ганбат, мөн яамны Татварын бодлогын газрын дарга Б.Тэлмүүн нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Б.Баярсайхан, мөн газрын Байнгын хорооны асуудал хариуцсан хэлтсийн дарга Д.Энхбат, мөн хэлтсийн Төсвийн байнгын хороо хариуцсан ахлах зөвлөх Э.Алтанзул, референт Г.Нарантуяа нар байлцав.

***Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлийн 39.10-т заасны дагуу “****Тогтоолд нэмэлт, өөрчлөлт оруулах тухай” Улсын Их Хурлын тогтоолын**төслийг зүйл бүрээр хэлэлцэв.*

Төслийн 1, 2, 3, 4, 5 дугаар зүйлтэй холбогдуулан Улсын Их Хурлын гишүүн Х.Баделхан, Б.Баттөмөр, Ц.Анандбазар нарын тавьсан асуултад Уул уурхай, хүнд үйлдвэрийн сайд Ж.Ганбаатар, Сангийн сайд Б.Жавхлан, Сангийн яамны Төрийн нарийн бичгийн дарга Ж.Ганбат нар хариулж, тайлбар хийв.

**Ж.Батжаргал:** Улсын Их Хурлын гишүүн С.Ганбаатар, Х.Баделхан, Б.Пүрэвдорж нарын гаргасан, Төслийн 3 дугаар заалтыг хасах гэсэн саналыг дэмжье гэсэн санал хураалт явуулъя.

Зөвшөөрсөн: 8

Татгалзсан: 4

Бүгд: 12

66.7 хувийн саналаар дэмжигдлээ.

Улсын Их Хурлын гишүүн Г.Амартүвшиний “дэмжсэн” санал техникийн саатлын улмаас “эсрэг” гарсан тул дэмжсэнээр тооцож, 75.0 хувийн саналаар дэмжигдлээ.

2. Дээрх зарчмын зөрүүтэй санал дэмжигдсэнтэй холбогдуулан Улсын Их Хурлын гишүүн Ж.Батжаргалын гаргасан, Тогтоолын төслийн 2 дахь заалтыг хасах гэсэн саналыг дэмжье гэсэн санал хураалт явуулъя.

Зөвшөөрсөн: 8

Татгалзсан: 3

Бүгд: 11

72.7 хувийн саналаар дэмжигдлээ.

3.Улсын Их Хурлын гишүүн Ж.Батжаргалын гаргасан, Тогтоолын төслийн 4 дэх заалтыг доор дурдсанаар өөрчлөн найруулах:

“4.Энэ тогтоолыг 2024 оны 01 дүгээр сарын 01-ний өдрийг хүртэлх хугацаанд дагаж мөрдсүгэй.” гэсэн саналыг дэмжье гэсэн санал хураалт явуулъя.

Зөвшөөрсөн: 8

Татгалзсан: 3

Бүгд: 11

72.7 хувийн саналаар дэмжигдлээ.

4.Улсын Их Хурлын гишүүн Ж.Батжаргалын гаргасан, Тогтоолын төслийн 5 дахь заалтыг доор дурдсанаар өөрчлөн найруулах:

“5.Энэ тогтоолыг 2023 оны 01 дүгээр сарын 23-ны өдрөөс эхлэн дагаж мөрдсүгэй.” гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 4

Бүгд: 11

63.6 хувийн саналаар дэмжигдлээ.

*Тогтоолын төслийг зүйл бүрээр хэлэлцэж дууслаа.*

Байнгын хорооноос гарах санал, дүгнэлтийг Улсын Их Хурлын гишүүн Г.Амартүвшин Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 15 цаг 37 минутад хэлэлцэж дуусав.*

***Хоёр.Монгол Улс, Азийн хөгжлийн банк хоорондын “Аймаг, сумын бүсчилсэн ногоон хөгжлийн хөрөнгө оруулалтын хөтөлбөр”-ийн Санхүүжилтийн ерөнхий хэлэлцээрийн төсөл /****Засгийн газар 2022.12.07-ны өдөр өргөн мэдүүлсэн,* ***зөвшилцөх/***

Хэлэлцэж буй асуудалтай холбогдуулан Улсын Их Хурлын гишүүн, Сангийн сайд Б.Жавхлан, Сангийн яамны Санхүү бодлогын газрын дарга Б.Сүх-Очир,мөн яамны Өрийн удирдлагын хэлтсийн дарга Б.Одонтуяа, Хөгжлийн санхүүжилтийн хэлтсийн дарга Б.Ганзориг, Эдийн засгийн хөгжлийн яамны Бүс, нутаг аж үйлдвэрийн бодлогын газрын дарга Д.Эрдэнэбаяр, Барилга, хот байгуулалтын яамны Бодлого, төлөвлөлтийн газрын дарга Б.Гүнболд, Хүнс, хөдөө аж ахуй, хөнгөн үйлдвэрийн яамны Бодлого, төлөвлөлтийн газрын дарга Ц.Болорчулуун нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Төсвийн байнгын хороо хариуцсан ахлах зөвлөх Э.Алтанзул, референт Г.Нарантуяа нар байлцав.

Төслийн талаарх танилцуулгыг Сангийн сайд Б.Жавхлан танилцуулав.

Танилцуулгатай холбогдуулан Улсын Их Хурлын гишүүн Ц.Сандаг-Очирын тавьсан асуултад Сангийн сайд Б.Жавхлан, Хүнс, хөдөө аж ахуй, хөнгөн үйлдвэрийн яамны Бодлого, төлөвлөлтийн газрын дарга Ц.Болорчулуун, Барилга, хот байгуулалтын яамны Бодлого, төлөвлөлтийн газрын дарга Б.Гүнболд нар хариулж, тайлбар хийв.

Улсын Их Хурлын гишүүн С.Ганбаатар үг хэлэв.

**Ж.Батжаргал**: Монгол Улс, Азийн хөгжлийн банк хоорондын “Аймаг, сумын бүсчилсэн ногоон хөгжлийн хөрөнгө оруулалтын хөтөлбөр”-ийн Санхүүжилтийн ерөнхий хэлэлцээрийн төслийг зөвшөөрч, гарын үсэг зурах эрхийг Засгийн газарт олгоё гэсэн саналыг дэмжье гэсэн санал хураалт явуулъя.

Зөвшөөрсөн: 8

Татгалзсан: 3

Бүгд: 11

72.7 хувийн саналаар дэмжигдлээ.

Азийн хөгжлийн банк хоорондын “Аймаг, сумын бүсчилсэн ногоон хөгжлийн хөрөнгө оруулалтын хөтөлбөр”-ийн Санхүүжилтийн ерөнхий хэлэлцээрийн төслийг хэлэлцсэн тухай Байнгын хорооны санал, дүгнэлтийг Аюулгүй байдал, гадаад бодлогын байнгын хорооны хуралдаанд Улсын Их Хурлын гишүүн Х.Баделхан танилцуулахаар тогтов.

Байнгын хорооны хуралдаанаар 2 асуудал хэлэлцэв.

*Хуралдаан 01 цаг 01 минут үргэлжилж, 19 гишүүнээс 12 гишүүн хүрэлцэн ирж, 63.7 хувийн ирцтэйгээр 15 цаг 56 минутад өндөрлөв.*

**Тэмдэглэлтэй танилцсан:**

ХУРАЛДААН ДАРГАЛАГЧ Ж.БАТЖАРГАЛ

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Э.СУВД-ЭРДЭНЭ

**МОНГОЛ УЛСЫН ИХ ХУРЛЫН 2022 ОНЫ НАМРЫН ЭЭЛЖИТ ЧУУЛГАНЫ**

**ТӨСВИЙН БАЙНГЫН ХОРООНЫ 2023 ОНЫ 01 ДҮГЭЭР САРЫН 19-НЫ ӨДӨР /ПҮРЭВ ГАРАГ/-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Ж.Батжаргал:** Байнгын хорооны гишүүдийнхээ энэ өдрийн амар амгаланг айлтгая. Төсвийн байнгын хорооны гишүүн Амартүвшин, Анандбазар, Баделхан, Батжаргал, Ганбаатар, Жавхлан, Мөнхбаатар, Раднаасэд, Сандаг-Очир Хүрэлбаатар, Даваасүрэн гишүүн орж ирсэн юм уу. Даваасүрэн нарын гишүүд хүрэлцэн ирж ирц 52.6 хувьтай байгаа тул 2023 оны 01 дүгээр сарын 19-ний өдрийн Төсвийн байнгын хорооны хуралдааныг эхэлснийг мэдэгдэж байна.

Төсвийн байнгын хорооны хуралдаанаар 2 асуудал хэлэлцүүлэхээр бэлтгэл хангаж оруулж ирсэн байна. Хэлэлцэх асуудлыг танилцуулъя.

Нэг.Тогтоолд нэмэлт, өөрчлөлт оруулах тухай Улсын Их Хурлын тогтоолын төсөл Засгийн газраас 2023 оны 01 дүгээр сарын 11-ний өдөр өргөн мэдүүлсэн, анхны хэлэлцүүлэг.

Хоёр дахь нь. Монгол Улс Азийн Хөгжлийн банк хоорондын Аймаг, сумдын бүсчилсэн ногоон хөгжлийн хөрөнгө оруулалтын хөтөлбөрийн санхүүжилтийн ерөнхий хэлэлцээрийн төсөл Засгийн газар 2022 оны 12 сарын 07-ны өдөр ирүүлсэн зөвшилцөх, Санал дүгнэлтээ Аюулгүй байдал, гадаад бодлогын байнгын хороонд хүргүүлэх гэсэн ийм 2 асуудал хэлэлцэхээр орж ирсэн байна. Хэлэлцэх асуудалтай холбогдуулж асуулт, саналтай гишүүд байна уу. Ганбаатар гишүүн.

**С.Ганбаатар:** Дарга энэ Төсвийн тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хууль тогтоолын төслүүд гээд байгаа энэ маш чухал хууль. Би бол санаачлагчдын нэг нь. Тэгэхээр энэ ер нь явц нь ямар шатандаа явж байгаа вэ. Хэдийд батлагдахаар байна. Бас ганц нэг зарчмын зөрүүтэй дэмжсэн ийм тодруулах хэдэн саналууд байгаа учраас тэрийг тодруулж асууж байна.

**Ж.Батжаргал:** Тэгэхээр хэлэлцэх асуудлыг нь баталчихвал хэдүүлээ хэлэлцүүлгийнхээ явцад яриад явчих. Саналууд байвал тэрийгээ яриад тэгээд дэгийнхээ дагуу асуудлаа шийдээд явъя. Өөр асуулт, саналтай гишүүн байхгүй байгаа тул хэлэлцэх асуудлаа тогтлоо. Хэлэлцэх асуудалдаа орцгооё.

**Тогтоолд нэмэлт, өөрчлөлт оруулах тухай Улсын Их Хурлын тогтоолын төслийн анхны хэлэлцүүлгийг явуулъя.**

Ажлын хэсгийн бүрэлдэхүүнийг танилцуулъя. Жамбалын Ганбаатар Уул уурхай, хүнд үйлдвэрийн сайд, Жигжидийн Ганбат Сангийн яамны Төрийн нарийн бичгийн дарга, Болдбаатарын Анхбаяр Уул уурхай, хүнд үйлдвэрийн яамны Газрын тосны бодлогын газрын дарга, Бямбарагчаагийн Тэлмүүн Сангийн яамны Татварын бодлогын газрын дарга, Чулууны Хишигдалай, Уул уурхай, хүнд үйлдвэрийн яамны Газрын тосны бодлогын хэрэгжилтийг зохицуулах хэлтсийн дарга гэсэн ийм бүрэлдэхүүн байна.

Тогтоолын төслөөс асуух асуулттай гишүүд саналаа өгье. Баттөмөр гишүүнээр тасаллаа. Баделхан гишүүн асуултаа асууя.

**Х.Баделхан:** Баярлалаа. Түрүүн гишүүд яриад байсан шүү дээ. Тэр тогтоолын төслийн 3 дугаар заалтыг 0-5 хувь гэдгийг нь 5 хувь болгосон байна гэж. Энүүгээрээ бол татвар нэмэгдэж байгаа л даа. Ер нь энэ заалтын бол ерөөсөө бүрмөсөн авчихъя гэсэн саналтай л байгаа шүү дээ. Тэр санал дээр бол ерөнхийдөө тохирч байгаа биз дээ л гэсэн асуулт байна.

**Ж.Батжаргал:** Ганбаатар сайд хариулт өгье. Ж.Ганбаатар. Уул уурхайн хүнд үйлдвэрийн сайдын микрофоныг өгье.

**Ж.Ганбаатар:** Баделхан гишүүний асуултад хариулъя. Ер нь бол 3 дугаар заалт ямар шаардлагатай заалт вэ гэхээр 92-ыг бол яг таны хэлж байгаагаар 92 бол Засгийн газар 0-5 гэдэг одоо байгаа эрх мэдлээ үргэлжлүүлж байгаа. Шинээр биш шүү дээ одоо байгаа. Бусад газрын тос болон газрын тосны бүтээгдэхүүн дээр байнгын 5 хувийн татвартай байна гэсэн ийм заалт. Энийг бол уншаад ойлгож байгаа. Зүгээр яах вэ Байнгын хорооны гишүүд хэлэлцүүлгийн явцад хэлэлцэх эсэх дээр ч тэр, чуулган дээр ч тэр ер нь энэ заалт бас эргэлзээ төрүүлж байна. Энэ заалтыг ер нь санал гаргаж хасъя гэсэн ийм зүйл яригдаж байгаа. Тэгэхдээ манай Уул уурхайн яамнаас бол манайд бол нэг их нөлөөлөөд байх юм байхгүй. Сангийн яам бол мэдээж энэ дизель түлш бол 5 хувьтай өнөөдөр мөрдөгдөж байгаа. Өнөөдөр гэдэг нь 2, 3 жил мөрдөгдөж байгаа юм. Тэгэхээр энэ бас төсвийн хэрвээ 0 гэсэн тийм орон зай үүсэх юм бол бас төсөвт бас орон зай үүсэх ийм эрсдэл байгаа гэж тооцож байгаа учраас энийг бас оруулж байгаа болов уу гэж би бодож байгаа юм. Түүнээс биш манай яамны санал бол 92-ын татварыг 0 байгааг цааш нь үргэлжлүүлэх ийм л саналтай байгаа. Баярлалаа.

**Ж.Батжаргал:** Жавхлан сайд нэмэлт тайлбар. Ажлын хэсгийн 3 номерын микрофоныг өгье.

**Ж.Ганбат:** Яах вэ бид яг Засгийн газар дээр энэ хуулиар бид хэд бол зөвхөн 92-ын хүрээнд яригдсан. Бид 92 дээр гаалийн татварыг нь эрхээ авахаар ийм байдлаар яригдчихсан байгаа. Бид бол яг энэ хүрээндээ тэр 3 дахь заалт дээрээ бол зөвхөн 92 гээд дараагийн заалтаараа бол бусдыг нь 5 хувиар мөрдөнө гэдэг ийм байдлаар энэ тогтоолын төсөл дээр саналаа тусгаж оруулж ирсэн. Нэмэгдээд хүрээ нь тэлэх юм бол төсөв дээр бол нөлөөлөл үзүүлнэ. Төсвийн орлого дээр. Энэ тэр хуурамч шатахуун энэ тэртэй холбоотой бол энэ дээр ямар нэгэн юм бол байхгүй. Бид бол яг энэ хүрээндээ яг одоо мөрдөгдөж байгаагаараа заалтаараа гаалийн татвар зохицуулдаг тэр 1999 оны 27 дугаар тогтоолынхоо хүрээнд бид нар зөвхөн 92-оо 0-5 гэж энэ дээрээ аваад бусдыг нь бол 5-ыг нь хэвээрээ үлдэхээр л оруулж байгаа. Энэ бол ямар нэгэн тэр хуурамч шатахууны асуудал. Яг энэ тогтоолын хүрээнд хөндөгдөхгүй. 5 хувь байгаа. Бид нар 92-оо 0-5 гэдэг эрхээ 92 дээрээ зөвхөн аваад, тэгээд засаг дээрээ нөгөө үнэтэйгээ уялдуулаад энэ дээр тогтооно. 3 дахь заалтаараа бол бусдыг нь бол 5 хувь хэвээр нь ингэж үлдээхээр ийм л томьёолол 3 дах заалтаар хийж өгсөн шүү дээ.

**Ж.Батжаргал:** Наана чинь нэг ийм юм харагдаад байгаа шүү. Манайхан сайн анзаараарай. Хуурамч шатахуунд ордог хольцуудыг гаалийн татварыг нь тодорхой интервалтай биш яг тогтсон тоотой байлгаад өндрөөр нь байлгая гээд яриад байгаа. Одоо бид 3 дугаар заалтаа авчих юм бол нөгөөдөх чинь юуны орчингүй болчихно шүү. Тэгэхээр үүнийг их зөв бодмоор байгаа юм. Миний ойлгож байгаагаар бол Улсын Их Хурал 2023 оны төсвийг баталчихсан. Төсвийн орлого тодорхой.Тэгээд Засгийн газарт 0-5 гэсэн интервал тогтоогоод өгчихсөн. Яаж хэрэглэх вэ? Төсөв дээр их ачаалал юмнууд маань ямар байх вэ гэдэг юмаа харгалзаад Засгийн газар өөрөө тогтоож байгаа учраас би тэр дээр нэг их учиргүй зөрөө гарчихгүй юм болов уу гэж ойлгоод байгаа. Харин бидний хамгийн болгоомжлох юм тэр нөгөө хольцыг чинь л яг тов тодорхой юутай болгож тогтоохгүй бол болохгүй юм биш биз дээ гэдэг ийм юм байгаа. Та хэд маань энийгээ сайн тодруулж, хариултыг нь өгөөдхөөч. Жавхлан сайд саяын энэ тодруулаад байгаа юунд .

**Б.Жавхлан:** Зүгээр ийм л ньюанс ийм л байгаа шүү дээ. 0-5 гэж 01 сарын 01 хүртэл явсан.Бид нар Засгийн газрын хүрээндээ эрх авчихсан байсан. Тэр хугацаа нь дуусахаар одоо ямар байдал үйлчилж байгаа вэ гэхээр бүх хүрээндээ бүх хүрээнд шүү ганц 92 биш. Бүгд дээр нь 5 гэдэг хатуу оччихсон байгаа шүү дээ. Одоо 0-5 гэдэг хугацаа чинь дуусчихсан байгаа байхгүй юу. Тэгэхээр шууд 5 гэдэг чинь ... сонсож бай би дуусгаадахъя ... Дизель ерөөсөө шатахууны бүх төрлийн бүтээгдэхүүн дээр нэг тийм бүх төрлийн бүтээгдэхүүн дээр хатуу 5 гэдэг чинь сэргэчихсэн байгаа юм. Сэргэсэн байгаа. Тэр нь дундаас зөвхөн 92 дээр бид нар Уул уурхайн яамнаас оруулж ирж байгаа санал 0-5 буюу энэ хооронд бодлогын шийдвэрүүдээ гаргах ийм боломжийг Засгийн газар хугацааг нь сунгаж, сэргээж авч байна гэсэн үг. Цаана нь бусад нь өөрөө хатуу 5 гэж үлдэж байгаа биз дээ? Тийм ээ. 0-5 чинь дуусчихсан байгаа байхгүй юу. Тэгэхээр харин зүгээр Анандбазар гишүүн энийгээ сайн уншаад өөрөө сайн уншаарай. Хэрвээ та нарын гаргаад байгаа саналаар 3 дугаар заалтыг чинь хасчих юм бол харин яг таны өөрийн чинь хүсээд байгаагаас чинь бүр яг эсрэг юм болно шүү. Тийм үр дүн гарах вий.

**Ж.Батжаргал:** Баттөмөр гишүүн асуултаа асуучих.

**Б.Жавхлан:** Тэгэхээр зүгээр ийм байгаарай. Батжаргал дарга аа, Үнэхээр Уул уурхайн яамны тэр 92-оо авч үлдье гэж байгаа тэр бодлогын санал дээр нь бид нар дэмжиж оруулж байгаа заалт. Хэрвээ энэ шаардлагагүй энэ байхгүй байхад одоо энэ манай бодлогын шийдвэр хүчгүйдэхгүй, хамаагүй гэх юм тэр 3 дугаар заалтыг татаж авахад бэлэн байна.

**Ж.Батжаргал:** Баттөмөр гишүүн асуултаа асууя. Баттөмөр гишүүний микрофоныг өгөөрэй.

**Б.Баттөмөр:** Би сая Баделхан гишүүний хэлсэнтэй яг адилхан 3 дугаар заалтаа аваад хаячхаач ээ. Тэр их нөлөөлөөд байх юм бол байхгүй шүү дээ. Наадах чинь бид зүгээр хэлээд байгаа байна шүү дээ. Энэ их олон байгууллагуудаас санал энэ тэр ирчихсэн байж байгаа шүү дээ. Тийм л саналтай байна. Авчхаж байгаа бол болж байна.

**Ж.Батжаргал:** Гишүүд асуулт асууж, хариулт авлаа. Дууслаа. Одоо тогтоолын төсөлтэй холбогдуулж санал хэлэх гишүүд нэрээ өгье. Ганбаатар гишүүнээр тасаллаа. Анандбазар гишүүн.

**Ц.Анандбазар:** Энэ тогтоолыг нь уншаад өгчихье. Энэ чинь маргаад байх юм байхгүй шүү дээ. Монгол дээр бичсэн байна. Эсвэл Төсвийн байнгын хороо будилуулж байна. Эсвэл Жавхаа сайдыг бид буруу ойлгоод байна. Энэ ингэж байгаа байхгүй юу. Их Хурлын 1999 оны 6 сарын 03-ны өдрийн 27 дугаар тогтоолын хавсралт. 27 дугаар бүлэг 27101214 Үндэсний кодын 92 актинтай Авто бензинийг 0-5 гэсэн барааны нэр төрөлд нэмсүгэй. 2-дугаар заалт нь.

3-т нь импортын барааны гаалийн татварын хувь хэмжээ, хэмжээ батлах тухай Монгол Улсын Их Хурлын 1999 оны 6 сарын 03-ны 27 дугаар тогтоолын хавсралт. 27 дугаар бүлгийн газрын тос, газрын тосны бүтээгдэхүүний 0-5 гэснийг газрын тос, газрын тосны бүтээгдэхүүн 5 гэж өөрчилсүгэй. Би 10 жил тоо бодоход 0-5, 5 хоёрын ялгааг мэдээд байх шиг бодоод байдаг юм. Тэгээд энэ чинь юу гэж ойлгох юм. Хамгийн ноцтой юм гишүүдээ ийм шүү. Одоо бид энэ чинь хүмүүсийн амьдралаар тоглож байгаа. 5 хувийн үнийн өсөлт маш том цохилт болно. Нефтийн бүтээгдэхүүний 80 хувь дээр 5 хувь нь өсгөх гээд байгаа юм. Дэд бүтцийн сайд сууж байна. Эрчим хүчний сайд, уурхайнууд маш хэцүү байдалд орно. Энэ яах вэ гэхээр хэрвээ 5 гээд баталчих юм бол дизель түлш үргэлжийн 5 хувьтай болох гээд байгаа юм. Бидний тавьж байгаа санал бол Засгийн газар өөрөө хөдөлгөдөг эрхтэй 0-5 хувьтайгаа байх нь зөв. Яагаад гэвэл одоо дизель түлш дахиад өсөхгүй гэх баталгаа хаана ч алга байна шүү дээ. Тэгээд л энийг хэлээд байхаар зөрж давхиад байх юм. Тэгээд бид нэг юм хэлж байгаа юм. Дизель түлш гэдэг чинь хөдөөгийн ард түмэн машинаар ажил хөдөлмөрөө биелүүлдэг юм. Хамгийн чухал энэ тос байдаг юм. 92 бол приус унаад хувийн ажил хөөцөлддөг ажилгүй нөхөд ихэнх нь ийм одоо машины юм болдог. Тэгэхдээ бид бол юу гэж харж байгаа вэ гэхээр дизель түлш ч ард түмний маш чухал хэсэг, 92 ч маш чухал хэсэг. Тийм болохоор аль алийг нь үнийг нь хямдруулах боломжтой байдлаар орхиё гэж байгаа юм. Түүнээс үнэ нэмэх тухай асуудал яриагүй. Тэгээд энэ тогтоол чинь анх орж ирэхдээ ингэж орж ирсэн шүү дээ. Зөвхөн 92-ын татварыг хугацаа нь дууссан учраас сунгая гэж орж ирсэн юман дээр нэмээд дизель түлшийг нь өндөр татвартай болгоод Адьшаагийн өргөн барьсан хулхи шатахууныг татваргүй болгох тогтоол хамт оргон барьж байгаа байхгүй юу. Тэгэхээр цаашид яах вэ гэхээр Та бүхэн мэдэж авах хэрэгтэй. Хуурамч шатахуун 5 хувийн хямд болох нь байна. Ориг шатахуун 5 хувийн үнэтэй болох нь байна. Тэгээд алийг нь худалдаж авах юм. Хуурамчийг л авна биз дээ. Монгол Улс тэр чигтээ машингүй болно. Дизель түлшний бүх мотор дуусна. Багануур компанийг ярьж байсан шүү дээ. Уул уурхайн яамны. 40 Камменс мотор нь эвдэрчихсэн. Тэгээд л бид зээл аваад л яваад байдаг. Нэг Камменс мотор уулын даамптрак 3 сая доллар шүү дээ. Тэгээд энэ чинь арвилах юмыг амсраасаа. Энэ чинь яагаад ийм тодорхой юмыг ойлгодоггүй юм бэ. Тэгээд би хэлээд байгаа шүү дээ. Одоо тоглож ханалаа. Нүүрсний салбар хулгай гэж муухай юмаар дүүрчихлээ. Харин нефтийн салбарыг хулгай оруулж ерөөсөө болохгүй, мэддэг салбар учраас би хэлээд байгаа юм. Түүнээс сонирхлын зөрчил яриад байгаа юм биш. Засгийн газар өөртөө бууруулах боломжоо авч үлдэх ёстой. Энэ боломжоо хаасан заалт байна. 5 гээд пиксэд татвар тавьчхаад байна. Ганбаа. Тэгэхээр энийгээ боль гэж байгаа юм. 3 дугаар заалтаа авах юм бол бид дэмжье. Авахгүй юм бол чуулган дээр асуудлаа ярина. Ард түмэн чинь ядраад байна шүү дээ.

**Ж.Батжаргал:** Хуралдааны дэгээр бол анхны хэлэлцүүлэг дээр саналын зөрүүтэй томьёоллоор л яригдах ёстой юм байна. Зарчмын зөрөөтэй. Тэгэхээр хэрвээ одоо юм ярьцгаая гэвэл тэр дэг анхны хэлэлцүүлэг дээр үйлчлээд байгаа бил үү. Мэтгэлцээний нэг юм чинь. Тэгэх юм бол хуралдааныг нь түр зогсоогоод мэтгэлцээний хэлбэр рүү нь шилжүүлээд энэ зөрүүтэй ойлголтуудаа нэгтгээд авчихмаар байна л даа. Энэ чинь Ганбаатар сайд.

**Ж.Ганбаатар:** Ер нь бол яах вэ Анандбазар гишүүний тэр 5 хувь дизель дээр байнга гэж байгаа нь бол үнэн. Засгийн газрын эрх мэдэл бол байхгүй болно гэсэн үг. Тэр бол үнэн. Тэр Адьшаа гишүүний юмтай бол хэт хардаж холбож буруу ярьж байна. Тэр Адьшаа гишүүний асуудал бол Засгийн газар дэмжээгүй учраас гишүүд өргөн барьж байна шүү дээ. Гишүүний бүрэн эрхийн асуудал. Хэрвээ Засгийн газар дэмжсэн бол Засгийн газар өөрөө өргөн бариад л явна шүү дээ. Тэр өргөн баригдсан хугацаанууд л нь жоохон ойрхон байсан байж магадгүй. Тэр бол угаасаа Уул уурхай яам дэмжихгүй байгаа юм. Хэрвээ дэмжиж байсан бол Уул уурхайн яам өөрөө оруулна шүү дээ. Дэмжихгүй байгаа, Засаг дэмжихгүй байгаа учраас наадах чинь одоо гишүүдээр, гишүүн чинь хууль санаачлаад явах бүрэн эрхтэй шүү дээ. Хэн байх нь хамаагүй шүү дээ. Энийг бас ялгаж салгаж ойлгоорой. Тэгээд энэ дээр л зүгээр тайлбар өгөх гэсэн юм. Өөр юм байхгүй.

**Ж.Батжаргал:** Одоо зарчмын зөрүүтэй санал гаргах гишүүд байна уу? Тэгээд өнөөдрийн хуралдаанд ирээгүй хүнд чинь юунд бол авч болохгүй болчхоод байгаа байхгүй юу. Зарчмын зөрүүтэй саналын томьёолол гаргах гишүүн байна уу?

С.Ганбаатар, Баделхан 2-оор тасаллаа. Бичиж өгөөрэй.

Төсөл өргөн баригчдаас тайлбар бий юу, 3 дугаар заалтыг хасъя гэсэн зарчмын зөрөөтэй саналын томьёолол гарч ирээд байна шүү дээ. Тогтоолын 3 дугаар заалтыг хасуулах ийм санал гарч ирлээ. Энэ дээр С.Ганбаатар, Баделхан, Пүрэвдорж гээд 3 гишүүн зарчмын зөрүүтэй саналын томьёоллоо гаргаж өглөө. Ижил саналаа гэж. Энэ саналыг дэмжиж байгаа гишүүд саналаа өгье. Санал хураалт. Амартүвшин гишүүн дэмжиж санал өгсөн байна. Протоколд оруулъя гэж. 66.7 хувиар дэмжигдлээ. Саяын санал. Тогтоолын төсөл дээр бас эрх зүйд нийцүүлэх юмнууд гарч ирээд байх шиг байх юм. Төсөл өргөн баригчдаа. Бид тогтоолоо эцсийн байдлаар нь юу яагаагүй л байна л даа. Харин би тодруулгаа авъя гэж байна л даа. Болно биз дээ. Болохгүй юу. Хууль, тогтоомж эргэж үйлчлэх юм уу 2023 оны 01 сарын 01-ээс эхэлж мөрдүүлэхээр заалт орж ирчхээд байгаа. Үүн дээр юу яах ёстой юм бэ нөхөд өө. Гарсан өдрөөсөө биз дээ. Хөөе нөхдөө ийм болоод байна гээд байна. Хөөе. Сая бид нар 3 дугаар заалтыг зарчмын зөрүүтэй саналын томьёолол гаргаад санал хураалгаад хасчихлаа. Ийм санал дэмжигдчихлээ. Тийм үү. Тэгэхээр зэрэг тэр 2024 оны 01 сарын 01-нийг өдрийг хүртэл хугацаа нь дагаж мөрдөнө гэсэн заалт чинь энэ тогтоолынхоо 1, 2 дугаар заалт дээр хоёуланд нь мөрдөгдөхгүй бол болохгүй болчхоод байна гээд эрх зүйн нийцэл талаасаа хараад байна. Засгийн газарт 26-ийн ар дээр 27-г нэм гэж оруулж ирчхээд байгаа шүү дээ. Тэгэхээр зэрэг сая 3 дугаар заалтаар нь бүгд дээр нь 5 байсан юмыг аваад хаячихсан учраас 27 дотор байж байгаа юмыг Засгийн газарт эрхийг нь өгч 2024 оны 01 сарын 01-ийг хүртэл...юу гэж хасагддаг юм. Тэрийг чинь хөндөөгүй заалт юм чинь яалаа гэж хасагдах юм. Үгүй ээ. үгүй. Тэр чинь тусдаа юм л даа. Тэгэхээр харин зөвхөн 2 дугаар заалт биш 1, 2 дугаар заалт 2024 оны 01 сарын 01-ийг хүртэл мөрдөгдөх гээд байгаа байхгүй юу. Тэгэхээр харин нэг заалт нь орхигдчихоод байна гэж яригдаж байна шүү дээ. Эрх зүйд нийцлийнхээ талаас.

2 зарчим зөрүүтэй саналыг томьёолол бэлд дээ. Байнгын хорооны гишүүд ээ. Сая бид нар 3 дугаар заалтыг зарчмын зөрүүтэй саналын томьёолол гаргаад санал хураагаад хасчихсан. Тэрийг авчихаар ерөөсөө 2 дугаар заалт чинь өөрөө байх шаардлага бий болж байгаа юм уу? үгүй юм уу?

Нэгдүгээр заалтаар 27 буюу Газрын тос, газрын тосны бүтээгдэхүүний эрх хэмжээ бүгд 1 дүгээр заалтаар орж ирж байгаа. Тогтоолынхоо 2 дугаар заалт дээр угаасаа 1 дүгээр заалт дээр тэр 27-оор 0-5 гэсэн ерөнхий интервал нь байсаар байтал дахиад 2 дугаар заалтаар нь АИ92 гэж салгаж байгаа заалт чинь. Тийм байна. Тэгэхээр 3 хасагдсантай холбогдоод 2 дугаар заалт өөрөө хасагдаад байна шүү дээ автоматаар. Тэгэхээр харин санал гаргаад л нийцүүлэхээс өөр арга байхгүй. Тийм биз дээ. Ерөөсөө 1 дүгээр заалтаар 26-ийн ард 27 гэж нэмэхээр газрын тос, газрын тосны бүтээгдэхүүнүүд бүгдээрээ 0-5 гэсэн интервал дотор тэгээд үйлчлэх хугацааг нь 2024 оны 01 сарын 01 гэж 2 дугаар заалтаар одоогийн тогтоолд байж байгаа 3 дугаар заалт хасагдсантай холбогдоод 2 дугаар заалт авагдах ийм зайлшгүй шаардлага л үүсэж байна гэж ойлгоод байна шүү дээ. Мөн үү? Тэгэхээр харин л угаасаа л 27-г нэмчихээр 0-5 гэдэг хязгаар угаасаа хуулийнхаа юманд байгаад байгаа юм биш үү. Тийм үү. Тийм учраас 3 дугаар заалтыг бид хасчхаж байгаа учраас 2 дугаар заалт дагаад тодотгож байх албагүй болоод хасагдаад, тэгээд одоо бид нар 1 дүгээр заалтаараа 26-ийн ард 27 гэж нэмсүгэй гэж нэг хэлээд, энэ тогтоолын үйлчлэх хугацаа нь 2024 оны 01 сарын 01 гэж хэлээд, 3 дугаар заалтаараа гарсан өдрөөсөө дагаж мөрдөгдөнө гэсэн ийм л 3 заалттай тогтоол болж хувирах гээд байна шүү дээ. 3 дугаар заалт зарчмын зөрүүтэй саналын томьёоллоор санал хураагдаад хасагдсантай холбогдуулаад дагуулаад 2 дугаар заалтыг хасах ийм саналын томьёолол оруулж байна. Тодотгож байх албагүй заалт байгаа учраас. Үүнийг дэмжье гэсэн томьёоллоор санал хураая. Дэмжиж байгаа гишүүд саналаа өгнө үү. Би гаргая. Байнгын хороо л гаргахаас яах вэ. Санал хураалт. 72.7 хувийн саналаар саяын санал дэмжигдлээ.

Дараагийнх нь үйлчлэх хугацаа байгаад байгаа бил үү. Энэ тогтоол 2024 оны 01 сарын 01-ийг хүртэл дагаж мөрдөнө гэсэн томьёоллоор санал хураая. Дэмжиж байгаа гишүүд саналаа өгөөрэй. Санал хураалт. 72.7 хувийн саналаар санал дэмжигдлээ. Хууль тогтоомж эргэж үйлчлэхгүй гэдэг зарчмыг баримтлаад тогтоол батлагдсан өдрөөсөө дагаж мөрдөгдөхөөр санал гарч байна. Эрх зүйдээ нийцүүлнэ биз дээ. Энэ тогтоолыг 2023 оны 01 дүгээр сарын 23-ны өдрөөс дагаж мөрдөнө гээд санал хураалгалаа. Ийм саналын томьёолол байна. Санал хураалт. 63.6 хувийн саналаар саяын санал дэмжигдлээ.

Байнгын хорооны санал дүгнэлтийг Улсын Их Хурлын чуулганд Амартүвшин гишүүн танилцуулъя.

**Хэлэлцэх асуудлын 2 дахь асуудал бол Монгол Улс, Азийн хөгжлийн банк хоорондын “Аймаг, сумын бүсчилсэн Ногоон хөгжлийн хөрөнгө оруулалтын хөтөлбөр”-ийн Санхүүжилтийн ерөнхий хэлэлцээрийн төслийн талаарх** мэдээлэл Сангийн сайд Жавхлан мэдээлэл хийнэ. Жавхлан сайдын микрофоныг өгье.

**Б.Жавхлан:** Төсвийн байнгын хорооны гишүүддээ ирц бүрдүүлж идэвхтэй оролцож байгаад баярлалаа.

Байнгын хорооны дарга, эрхэм гишүүд ээ.

Та бүхэнд энэ өдрийн амар амгаланг айлтгая. Монгол Улс, Азийн хөгжлийн банктай хамтран “Аймаг, сумын бүсчилсэн ногоон хөгжлийн хөрөнгө оруулалтын хөтөлбөр”-ийг Уур амьсгалын ногоон сан, Европын хөрөнгө оруулалтын банкны хамтын санхүүжилтээр хэрэгжүүлэхээр ажиллаж байгаа. Тус хөтөлбөрийн хүрээнд Эдийн засаг хөгжлийн яамнаас Хөдөө аж ахуйн логистик ханган нийлүүлэлтийн төв үйлдвэр болон кластерын зориулалттай байршлуудыг тодорхойлж, мөн Азийн хөгжлийн банкны зүгээс нийгэм, эдийн засаг, байгаль орчин зэрэг шалгуур үзүүлэлтүүдэд үндэслэн тодорхойлсон байршлуудад харьцуулалт хийж нийт 15 аймгийн төв болон 34 сумын төвүүдэд хөтөлбөрийг хэрэгжүүлэхээр сонгосон.

Монгол Улсын Ерөнхийлөгчийн санаачилгаар Хүнсний хангамж, аюулгүй байдлыг хангах талаар авах зарим арга хэмжээний тухай Улсын Их Хурлын 2022 оны 36 дугаар тогтоол батлагдсан. Энэ хүрээнд Засгийн газарт гол нэрийн 19 төрлийн бүтээгдэхүүнээр дотоодын хэрэгцээг 100 хувь хангах үүргийг өгөөд байгаа боловч тогтоолыг бүрэн хэрэгжүүлэх санхүүжилтийн эх үүсвэр хангалтгүй бөгөөд тодорхойгүй байгаа юм. Иймд аймаг, сумын бүсчилсэн ногоон хөгжлийн хөрөнгө оруулалтын хөтөлбөр хэрэгжсэнээр хүнсний хангамж, аюулгүй байдлыг хангах чиглэлээр хүнсний бүтээгдэхүүн үйлдвэрлэхэд тохиромжтой эхний 15 аймгийг сонгож, цаашид гол нэрийн 19 нэр төрлийн бүтээгдэхүүнийг үйлдвэрлэхэд шаардлагатай дэд бүтэц, санхүүжилтийн эх үүсвэрийг бүрдүүлэх нөхцөл боломж бүрдэх юм. Түүнчлэн тус хөтөлбөр хэрэгжсэнээр шинэ сэргэлтийн бодлогын 6 хөгжлийн тулгуур болон хот хөдөөгийн сэргэлтийг дэмжих, эдийн засаг, нийгмийн хувьд өрсөлдөх чадвартай аймаг, сумдын төвийг бий болгон мал аж ахуйн өртгийн сүлжээг өргөтгөх ба цаашлаад бүтээгдэхүүний өртгийг бууруулах чиглэлээр хөгжлийн загвар хувьсгалыг дэмжих чухал үр дүнг бий болгоно.

Мөн Монгол Улсын хөгжлийг аймгийн төвүүд рүү чиглүүлэх хотоос хөдөө рүү шилжин явах хөдөлгөөнийг дэмжих ба байгаль орчны эерэг үр нөлөөллийн хувьд тогтвортой уур амьсгалын өөрчлөлт, дасан зохицсон бэлчээрийн менежментийг сайжруулах зорилготой болно.

Тус хөтөлбөрийг дараах үе шаттайгаар зохион байгуулж хэрэгжүүлэхээр төлөвлөж байна. Үүнд,

Нэгд, Аймаг болон сумын төвүүдийн дэд бүтцийг хөгжүүлэх. Үүнд, төвлөрсөн дулаан хангамж, ус зайлуулах хоолой, бохир усны хоолой зэрэг аймаг, сумдын дэд бүтцийн дутагдлыг шийдвэрлэхэд 395.7 сая доллар,

Хоёрт, Нэмүү өртөг шингэсэн хөдөө аж ахуйн бүтээгдэхүүн үйлдвэрлэлийг дэмжихийн зэрэгцээ бэлчээрийн доройтлыг арилгах зорилгоор малчдын бэлчээрлэх дадлыг сайжруулах, сүргийн бүтцийг чанаржуулах, 99.2 сая доллар,

Гуравт, Агро бизнес эрхлэгчдэд тулгардаг санхүүжилтийн асуудлыг шийдвэрлэх үүднээс зах зээлээс бага хүүтэй, нөхцөл сайтай, үндсэн төлбөрөөс чөлөөлөгдөх хугацаа ихтэй зээлийг жижиг дунд үйлдвэрлэгчдэд хүргэх, бизнес эрхлэгчдэд зээлд хамрагдах боломжийг нэмэгдүүлнэ. 117.6 сая доллар,

Дөрөвт, Тус хөтөлбөрийн үр дүнг бататгах, хэрэгжилтийг хангах хөтөлбөрт оролцогчдын чадавхыг сайжруулах зорилгоор хөтөлбөрийн бүрэлдэхүүн хэсгийн хэрэгжилтэд шаардлагатай төлөвлөгөө, арга хэрэгслийг нэвтрүүлэх, хөдөө аж ахуйн үйлдвэрлэлийн паркийн менежменттэй холбоотой төр хувийн хэвшлийн түншлэлийн зохицуулалтыг судлах зэрэг болно.

Санхүүжилтийн ерөнхий хөтөлбөрийн хүрээнд нийтдээ 3 транч бүхий урьд өмнө байгаагүй өндөр дүн бүхий буцалтгүй тусламж болон хөнгөлөлттэй зээлүүд олгогдохоор байгаа юм. Тухайлбал, нийтдээ 78 сая долларын буцалтгүй тусламжийг Азийн хөгжлийн банк, Уур амьсгалын ногоон сан 45 сая доллар, Европын хөрөнгө оруулалтын банк 30 сая долларуудаас хуваарилахаар мэдэгдээд байна. Цаашид Ерөнхий хэлэлцээрийг яаралтай батлуулснаар Уур амьсгалын ногоон сангаас олох 40 сая ам.долларын буцалтгүй тусламжийн эх үүсвэрийг хадгалах, мөн нэн тэргүүнд авч хэрэглэх боломж нээгдэнэ. Түүнчлэн Уур амьсгалын ногоон сангаас авч буй зээл нь 0 хувийн хүүтэй, 10 жилийн үндсэн төлбөрөөс чөлөөлөгдөж, 40 жил эргэн төлөгдөх нөхцөлтэй. Мөн Азийн хөгжлийн банкнаас авч буй зээл нь 2 хувийн хүүтэй, 5 жилийн үндсэн төлбөрөөс чөлөөлөгдөж, 25 жилийн эргэн төлөх нөхцөлтэй бөгөөд Европын хөрөнгө оруулалтын банкнаас авч буй зээл нь тогтмол 2.92 хувийн хүүтэй, 5 жил үндсэн төлбөрөөс, 25 жилийн эргэн төлөх нөхцөлтэй зээл болно.

Тус санхүүжилтийн ерөнхий хэлэлцээрийг байгуулснаар Монгол Улс нь хөтөлбөрийн санхүүжилтийг заавал авч ашиглах үүрэг хүлээхгүй бөгөөд хөтөлбөрийн эх үүсвэрийг тухайн олон улсын байгууллагууд Монгол Улсад олгохоор хуваарилалтын хадгалж байгаа хэлбэр болно. Түүнчлэн хөтөлбөрийн хэрэгжилтийн явцад Монгол Улс санхүүжилт хүсэх хууль зүйн үүрэг хүлээхгүй ба зээлийн гэрээ байгуулагдаагүй тохиолдолд хөтөлбөрийн хүрээнд үүссэн эх үүсвэрийг цуцлах бүрэн эрхтэй юм.

Улсын Их Хурлын чуулганы дэгийн тухай хууль, Олон улсын гэрээний тухай хууль болон холбогдох хуулийн дагуу тус хөтөлбөрийн хэлэлцээр Улсын Их Хурлын Эдийн засаг, Төсөв болон Аюулгүй байдал, гадаад бодлогын байнгын хороо дээр хэлэлцэн дэмжигдсэний дараа Санхүүжилтийн ерөнхий хэлэлцээрт гарын үсэг зурах эрх олгох Ерөнхий сайдын захирамж гарч Сангийн сайд миний бие хэлэлцээрийн төсөлд гарын үсэг зурах эрх үүснэ. Ийнхүү гарын үсэг зурсан Ерөнхий хэлэлцээрийг олон улсын гэрээний дагуу 8.1.2-т заасны дагуу Улсын Их Хурлаар заавал соёрхон батлуулах буюу эргэж Улсын Их Хуралд танилцуулна гэсэн үг.

Санхүүжилтийн ерөнхий хэлэлцээрт эрх нээх асуудлыг хэлэлцэн шийдвэрлэж өгнө үү. Анхаарал тавьсанд баярлалаа.

**Ж.Батжаргал:** Баярлалаа. Ажлын хэсгийг танилцуулъя. Болдын Жавхлан Сангийн сайд, Батсүхийн Сүх-Очир Сангийн яамны Санхүү бодлогын газрын дарга, Байгальмаагийн Одонтуяа Сангийн яамны Өрийн удирдлагын хэлтсийн дарга, Булганхүүгийн Ганзориг Сангийн яамны Хөгжлийн санхүүжилтийн хэлтсийн дарга, Даваасамбуугийн Эрдэнэбаяр Эдийн засаг хөгжлийн яамны Бүс нутаг, аж үйлдвэрийн бодлогын газрын дарга, Баатарын Гүнболд Барилга, хот байгуулалтын яамны Бодлого, төлөвлөлтийн газрын дарга, Цэдэнгомбын Болорчулуун Хүнс, хөдөө аж ахуй, хөнгөн үйлдвэрийн яамны Бодлого, төлөвлөлтийн газрын дарга гэсэн ийм ажлын хэсгийн бүрэлдэхүүн байна.

Мэдээлэл, санхүүжилтийн ерөнхий хэлэлцээрийн төслөөс асууж тодруулах зүйлтэй гишүүд байна уу. Алга байна. Сандаг-Очир гишүүн байна. Сандаг-Очир гишүүний микрофоныг өгье.

**Ц.Сандаг-Очир:** Зээлийн хэлэлцээрийн нөхцөл бол бололцоотой юм байна. Нөгөө өрийн тааз чинь юу болж байгаа вэ. Болж байгаа юу, Болохгүй байгаа юу?

15 аймгийн 30 гаруй сумдад гэсэн үү. Энэ сумдаа энэ аймгаас сонгочихсон юм уу? Байршил юмаа сонгоогүй бол байршил юмаа Байнгын хороо, Их Хурал дээр ярих уу. Сонгочихсон юмнуудаа оруулж ирээд дэмжүүлэх гээд байна уу. Энэ хүрээнд дэд бүтэц, цэвэрлэх байгууламж, халуун, дулаан юмнууд татах гээд байна даа. Нөгөө талаар бас хүлэмжийн аж ахуйн асуудал яригдаж байна уу,үгүй юу. Агро хүлэмж гэж ярьсан уу, үгүй юу. Яах вэ нэн тэргүүнд хэрэгцээтэй, шаардлагатай л зүйлүүд байна л даа. Манайх шиг эрс тэс уур амьсгалтай орны хувьд 4 улирлын хүлэмж бол асар их чухал байна. Тэгээд энэ зээл тодорхой хэсэг нь бас энэ чиглэлээр зээл олгогдох юм байна. Бизнес эрхлэгчдэд энэ ямар шугамаар дараагийн шатанд л гэх байх л даа. Эхлээд энэ асуудлаа шийдчихээд дараа нь нарийн юмнуудаа хийх байх. Ер нь бол бид Хөдөө аж ахуйн яам дээр гишүүн болохоосоо өмнө л Багануур дүүрэгт хүлэмжийн аж ахуй эрхлэлтийн төсөл өгөөд өнөөдрийг хүртэл шийдэгдээгүй л явж байгаа. Газар нь байна, мэргэжилтнүүд нь байна. 2, 3 сайд дамжлаа. Тэгээд юун дээрээ гацаад байдаг юм. Зээл юм нь хаагуураа яваад байдаг юм. Яг л энэ яриад байгаа төсөлтэй холбоотой л ийм л юм байгаа юм. Тэгээд энэ хүрээнд дэмжигдэх бололцоо боломж байна уу үгүй юу. Энэ яамдынхан мэдэж байна уу үгүй юу. Ийм чиглэлээр. Тэгвэл ард түмнийгээ жилийн 4 улиралд нь хүнсний ногоогоор хангачих ийм бололцоо, боломж гарахаар л юм байна лээ л дээ. Энэ дээр та бүхэн бас мэдээлэл байвал хариулж өгөөч гэж. Баярлалаа.

**Ж.Батжаргал:** Жавхлан сайд хариулъя. Манай яамнуудаас төлөөллүүд нэмж хариулна биз ээ. Ийм юм аа. Сандаг-Очир гишүүн ээ, та ер нь зөв асуултууд хөндөж тавьж байна. Энэ зээлийн нөхцөл бол яг тун аятайхан нөхцөл юм байгаа юм. Ялангуяа буцалтгүй тусламж бид нар өмнө нь ийм өндөр хэмжээнд ерөөсөө авч байгаагүй. Энэ 78 сая долларын буцалтгүй тусламж гэдэг бол ерөөсөө бид нар алдаж болохгүй ийм боломж юм байгаа юм. Нэгдүгээрт.

Хоёрдугаарт энэ өрийн таазтай холбоотой асуудал бол яг логик асуулт л даа. Нийтдээ 735 сая долларын хөтөлбөр юм байгаа юм. Энэ нь 2032 он хүртэл явна. 3 үе шаттайгаар бид нар авч хэрэглэх юм байгаа юм. Өөрөөр хэлбэл тэр хугацаанд эдийн засаг маань ч өөрөө тэлнэ, дотоодын нийт бүтээгдэхүүн тэлнэ. Өрийн таазны орон зай өөрөө тэлнэ. Тэр хооронд шингээд явах юм байгаа юм. Бид нар эхний транч одоо бид ингээд батлагдлаа гэхэд 2024 оноос эхлээд явна. Эхлээд түлхүү дандаа нөгөө буцалтгүй тусламжууд авах юм байгаа юм. Буцалтгүй тусламжуудаа аваад энэ нь өөрөө өрийн таазанд нөлөөлөхгүй. Дараагийн транч нь 2027 оноос эхлээд явна. Тэр үед яг үндсэн зээлүүдээ аваад хэрэглээд явах учраас өрийн таазанд нөлөөлөл дарамт нь бол сөрөг дарамт нь харьцангуй бага гэж бид нар ингэж харж байгаа юм.

Тэгээд 15 аймгийн 34 байрлал дээр эхний ээлжид Эдийн засгийн хөгжлийн яаман дээрээс Азийн хөгжлийн банктай хамтраад судалгаанууд нь хийгдээд сонголт нь хийгдсэн байгаа юм. Яах вэ өмнө нь цөөхөн 5 аймгийн хүрээнд байсан. Энэ дээр бид нар сая энийг нь өөрчлөөд сүүлийн 1 жил гаруйн хугацаанд нэлээн хүрээг нь тэлээд 15 аймаг дээр 34 байрлал дээр гэж ийм байдлаар байна. Тэгээд нэг ньюанс нь ийм байгаа юм. Одоо бид нар эрхээ аваад Азийн Хөгжлийн банктай дахиад ажиллах юм байгаа юм. Дахиад ажиллана. Ямар саналууд гарч ирэх нь вэ. Их Хурал дээр, Байнгын хороо дээр. Тэд нарыгаа ямар хүрээнд бид нар шингээж оруулах боломж байна, дахиад хэлэлцээр маань үргэлжлэх эрхийг нь нэгдэж байгаа юм. Ингээд эцэслээд Азийн хөгжлийн банкны тэнд захирлуудын зөвлөлөөр оруулж дэмжигдвэл хавар бид эцэслэж Их Хурал руу буцаж оруулж соёрхон батлуулах юм. Ийм дараалалтай явна. Хэрэглэгдэх салбарууд дээр ялангуяа Хөдөө аж ахуйн чиглэлээр асуулаа. Болорчулуун дарга хариулаарай. Эрдэнэбаяр дарга бас хариулна. Одноо дарга бас хариулна.

**Ж.Батжаргал:** Нэмэлт хариулт. Болорчулуун дарга нэг номер дээр оч. Ажлын хэсгийн нэг номерын микрофоныг өгье.

**Ц.Болорчулуун:** Сандаг-Очир гишүүний асуултад хариулъя. Ер нь бол бид нар нэг хүлэмжид тариалж байгаа ногоогоороо ¼-ийг нь бол дотооддоо үйлдвэрлээд байгаа юм. Тэгээд ¾-ийг нь импортоор аваад байгаа юм. Тэгээд тооцоо судалгаа хийгээд үзэхээр 50 га өвлийн үлэмж зайлшгүй шаардлагатай гэсэн.Одоо бол 23 га өвлийн хүлэмжтэй. Тэгээд дээрээс нь зуны хүлэмж нь бол 80 гаруй га-тай болоод нийлээд 110 орчим га хүлэмжийн тариалалтыг бол хийж байгаа. Тэгээд энэ 50 га өвлийн хүлэмжээ бас сүүлийн хэдэн жил нэлээн ярьж байгаа юм. Тэгээд энэ жил л нөгөө сая Хүнсний хангамж, аюулгүй байдлын талаар авах зарим арга хэмжээний тухай Улсын Их Хурлын 36 дугаар тогтоолоор улсын төсөв дээр сайдын багц дээр энэ тогтоолыг хэрэгжүүлэх чиглэлд хүүгийн татаас 135.5 тэрбум төгрөг тусгагдсан. Үүгээр бол яг хүлэмж дээр хөнгөлөлттэй зээл гаргах ийм боломж бүрдсэн байгаа. Тэгэхээр өвлийн хүлэмж барих аж ахуйн нэгжүүдэд банкаар дамжуулаад энэ хүүгийн татаасыг нь бид ирэх 7 хоногоос засгаар оруулаад шийдүүлэхээр яамнуудаас санал аваад явж байгаа. Энэ ирэнгүүт энэ хөтөлбөрийн хэрэгжилтийн хүрээнд өвлийн хүлэмж дээр хөнгөлөлттэй зээл авах боломж үүсэж байгаа. Тэгэхээр энэ бол цаашаа явах боломжтой гэж харж байгаа.

**Ж.Батжаргал:** Баярлалаа. Өөр нэмэлт хариулт өгөх хүн бий юу? Ажлын хэсгийн 2 дугаар микрофон. Ажлын хэсгийн 1 дүгээр микрофон дээр.

**Б.Гүнболд:** Сайн байцгаана уу. Барилга, хот байгуулалтын яамны Бодлого, төлөвлөлтийн газрын дарга Гүнболд. Сандаг-Очир гишүүний асуултад хариулъя. Нийтдээ Сангийн сайд сая хэлсэн. 3 үе шаттай хийгдэх юм. Тэрнээс 1 дүгээр үе шатын барилгын салбарын хэсгийг нь бол зургийн ажлуудаар нь тодорхойлсон. Ингэснээрээ нийтийн аж ахуйн инженерийн дэд бүтцийн чиглэлээр бол 2000 куб метр багтаамжтай 2 усан сан, 16 километр усны шугам хоолой барьж, усан хангамжийн хүчин чадлыг бол 1010 куб/цагаар бол нэмэгдүүлэх юм байгаа юм. Аймгуудын төвийн хаягдал ус цэвэршүүлэх байгууламжийг сайжруулах эсвэл бүрэн шинэчилж хүчин чадлыг 10400 метр/куб хоног, бохир шугамын хоолойг 26.4 километр, насосын хүчин чадлыг 650 метр/цагаар нэмэгдүүлэх юм байна. Куба цагаар. Мөн бас саяын ярьсан Агропаркийн инженерийн дэд бүтцийн чиглэлээр бол бас 2 километр зам, 6.1 километр усны шугам хоолой тавих, хаягдал ус цэвэршүүлэх хүчин чадлыг 850 куб/хоног зэрэг ийм нэмэгдүүлэх ажлууд бол хийгддэг юм. Мөн үүнээс гадна бас нийгэм эдийн засгийн үйлчилгээг өргөжүүлэх чиглэлээр бас 475 ортой 2 дотуур байр, 2 олон нийтийн төв, 2 спорт цогцолбор болон одоо байгаа барилга байгууламжуудыг бол засварлах ийм үйл ажлууд бол хийгдэнэ. Хот байгуулалт, орон сууцын чиглэлээр бол гэр хорооллын бас дундын авто зам, иргэдийн орлогод нийцсэн 420 орон сууц, нийтийн эзэмшлийн 6 га нийтийн эзэмшлийн талбай зэрэг ийм эдгээр байгууламжуудыг бол тус тус сэргээн засварлахаар бол ингэж зураг төсөл тооцоонууд нь гарсан байгаа. Баярлалаа.

**Ж.Батжаргал:** Сандаг-Очир гишүүн.

**Ц.Сандаг-Очир:** Баярлалаа. Ер нь бол үр ашигтай зээлийн хэлэлцээр юм байна. 15 аймгийн 34 сумаа хэрхэн яаж сонгосон юм бэ. Ер нь бол болж өгвөл 21 аймагтай л хиймээр байгаа байхгүй юу. 21 аймаг, тэгээд Нийслэлийн алслагдсан 3 дүүрэг гэж ингэж оруулж өгөөч. Тэгэхгүй бол тэгээд мэдээлэлд ойрхон байдгаараа тэгээд өөрсдийн магадгүй гишүүд өөрсдийн тойрог гээд явцуу утгаар асуудалд хандаад, мэдээж бүх л гишүүд тойргууддаа ажлын байр нэмэгдүүлэх, ногоо тариалах, дэд бүтэц, шугам хоолой татах хэрэгцээ шаардлага байгаа шүү дээ. Тийм учраас та бүхэн маань энэ явцын дунд аймгуудыг өргөнөөр хамруулах, алслагдсан 3 дүүргийг хамгаалах энэ тал дээр анхаарч өгөөч ээ. Энэ асуудлыг бас байнга тавих болно гэдгийг бас хэлье.

**Ж.Батжаргал:** Сандаг-Очир гишүүн санал хэллээ. Гишүүд асуулт асууж, хариулт авч дууслаа. Санал хэлэх гишүүд байна уу? Ганбаатар гишүүн ороод ирээрэй. Ганбаатар гишүүнээр тасаллаа. Ганбаатар гишүүний микрофоныг өгье.

**С.Ганбаатар:** Энийг дэмжиж байгаа. Ер нь бол зээл авахын буруу гэж бол байхгүй. Ялангуяа ашигтай нөхцөлтэй, буцалтгүй тусламж нь арай ахиухан шиг, нөхцөл нь гайгүй бол авахаас өөр аргагүй байдалтай байгаа Монгол орон. Харин зарцуулалт дээр л ноцтой байдалтай байгаа. Жишээ нь урьд нь Хүрэлбаатар сайдын хувьд бол зөндөө олон ашигтай сайн, сайн нөхцөлтэй зээлүүд авсан. Хэрэгжилтийн тэр дэд бүтцийн байна уу, хөдөө аж ахуйн байна уу, яам дээрээ хэрэгжүүлэхдээ асуудлууд байдаг. Тэгээд миний тодруулж асуух гээд байгаа, хэлэх гээд байгаа зүйл гэвэл хэрэгжилт дээрээ, зарцуулалт дээрээ ялангуяа хөдөө аж ахуй байнга л хийдэг. Аль ч оронд дэмжихээс өөр үг гүй. Тэгэхлээр энэ хөдөө аж ахуйн чиглэлийн болон тэр түрүүний оролцсон тэр салбаруудын мэргэжлийн хөгжсөн институцийн тэр байгууллагуудтайгаа хамтарч хэрэгжүүлэх тэр гэрээнүүд дээрээ онцгой анхаараарай. Би асуулт асуусангүй. Тэр дээр хариулах ч юм нэг их байхгүй болов уу даа. Тэднийхээ оролцоо байхгүйгээр тэгвэл зөв хийсэн ч дараа нь буруудна. Тэд нарынхаа оролцоог хангаарай.

2 дугаар зүйл гэвэл, одоо жишээ нь би өөрийнхөө тойрог дээр яг энэ асуудлаар хүнс, хөдөө аж ахуйн жижиг дунд үйлдвэрлэлийн газрын дарга Бат-Өлзий даргад би материал өгөх гээд, мэдээлэл өгөх гээд хомсхон байгаа. Яг манай аж ахуйн нэгжүүд тэр жаргалантын хэдэн ногоочид, хэдэн тариаланчид тэр хэдэн улсууд оролцоход яаж оролцоог нь ахиухан хангах вэ, яаж өргөдлөө бичих юм, яаж арай идэвхтэй энэ дээрээс үр шимийг нь хүртэх үү гэдэг дээр ямар ч байсан бусад гишүүд мэдээлэлтэй л байх нь. Надад ямар ч байсан холбогдох яам, Хөдөө аж ахуйн яам, тэр холбогдох бусад Сангийн яам нь тэр мэдээллүүдээ цаасаар файлаар өгөөрэй гэсэн ийм 2 санал хэлж байна. Баярлалаа.

**Ж.Батжаргал:** Баярлалаа. Гишүүд санал хэлж дууслаа. Санал хураалт явуулъя. Монгол Улс, Азийн хөгжлийн банк хоорондын “Аймаг, сумдын бүсчилсэн ногоон хөгжлийн хөрөнгө оруулалтын хөтөлбөр”-ийн санхүүжилтийн ерөнхий хэлэлцээрийн төслийг зөвшилцөхийг дэмжье гэсэн саналын томьёоллоор санал хураалт явуулъя. Санал хураалт. Санал хураалтад оролцсон гишүүдийн 72.7 хувийн саналаар дэмжигдлээ.

Аюулгүй байдал, гадаад бодлогын байнгын хороонд чинь манайхаас хэн байгаа билээ. Баделхан гишүүн байгаа билүү. Баделхан гишүүн Төсвийн байнгын хорооны санал, дүгнэлтийг Аюулгүй байдал, гадаад бодлогын байнгын хороонд танилцуулна. Хэлэлцээрийн төслийг зөвшилцөх асуудал хэлэлцэж дууслаа.

Хэлэлцэх асуудал дууссан тул байнгын хорооны хуралдаан өндөрлөснийг мэдэгдье.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ БУУЛГАЖ,

ХЯНАСАН: ШИНЖЭЭЧ Э.СУВД-ЭРДЭНЭ